Aasta Falkberget

Aasta Falkberget (født 15. mars 1905 på Røros, død 3. mars 1983 i Oslo) var en norsk forfatter og kunstmaler.

Familie 
Aasta Falkberget var datter av forfatteren Johan Falkberget (1879–1967) og hans kone Anna Marie Skjølsvold (f. 1880). Hun ble første gang gift 14. oktober 1926 i Røros kirke med cand.theol. og pastor Aksel Sesbø (1893-1971). Ved vielsen ble hun kalt Aasta Vaarsnø Falkberget. Ekteskapet ble oppløst. Hun giftet seg annen gang i 1940 med Sverre Alfred Fredriksen. Hun var søster av skuespilleren Magnus Falkberget.

Liv og virke 
Aasta Falkberget skrev tidlig småstykker for aviser og blader. Det som ble beskrevet som hennes debut, var en fortelling som ble publisert i Arbeider-Magasinet nr. 4 i 1928. Samme år bidro hun i Misjonsselskapets julehefte.

Hun utarbeidet i 1939 et filmmanuskript til farens gjennombruddsroman Den fjerde nattevakt. Boken ble først filmatisert i 1960, etter et nytt manus hun fullførte i 1958.

Hun virket også som kunstmaler, og debuterte på Høstutstillingen i 1936. Hun holdt blant annet maleriutstillinger i Røros.

Senere i livet skrev hun to eringdringsbøker. Begge disse handler om hennes foreldres liv. Den første av dem, Far og mor i unge år, utkom i 1971. Her skildres Johan Falkbergets oppvekst, hans forfatterliv i Kristiania og hans møte med Anna Marie Skjølsvold.
Den neste boken, I Trondalen og på Ratvolden utkom i 1974. I sistnevnte bok skildrer hun livet på familiens gård Ratvolden i Rugldalen ved Røros. Dette var Johan Falkbergets barndomsbygd, og hit flyttet familien i 1922. Begge disse historiene er samlet i boken Minner fra 1979.

Bibliografi 
 1958: Filmmanus til Den fjerde nattevakt
 1971: Far og mor i unge år
 1974: I Trondalen og på Ratvolden
 1979: Minner, Aschehoug

Referanser

Kilder 
 

Norske forfattere
Norske malere
Personer fra Røros kommune